Campagnolo és a motorsport |
Campagnolo és a motorsport
2006. ápr. 14.
Megszokhattuk már, hogy a kerékpáripar reprezentánsai olykor más technikai sportágak művelőivel is kokettálnak, gondoljunk csak a Colnago-Schumacher viszonyra. Ezúttal is ilyesmiről van szó, esetünkben az olasz alkatrészgyártó kötött szerződést a 250 köbcentis kategóriában világbajnok spanyol Daniel Pedrosa-val, aki szezoneleji edzéseit Campagnolo-val szerelt bringán végezte.
Pedrosa egy korábbi interjújában úgy nyilatkozott, hogy a 2006-os év más lesz, mint az eddigiek, és egyben sokkal nehezebb is. Emiatt teljesen újszerű módon szándékozza a húsz éves világbajnok megvívni az előtte álló futamokat. Az újszerűség az edzéseinél kezdődik, ahol egy teljesen új kétkerekű eszközt iktattak a programba, mégpedig az országúti kerékpárt. A motorversenyző a Campagnolo-val írt alá szerződést, mert elmondása szerint nagyon tetszenek neki a cég karbon alkatrészei. Az olaszok szépen ki is stafírozták Pedrosát Record alkatrészekkel majd minden bizonnyal elégedetten dőltek hátra karosszékükben a világbajnok jó ízlése felől biztosítva magukat.